หุ้นทองถึงจุดเสี่ยงทำกำไร
ตลาดหุ้นทองคำในตลาดโลก เข้าสู่ภาวะสุ่มเสี่ยงเกิดการขายทำกำไรทดสอบฐานใหม่ ทริกเกอร์ฟันด์เริ่มทิ้ง
19 ก.ย. 2555

ตลาดหุ้นทองคำในตลาดโลก เข้าสู่ภาวะสุ่มเสี่ยงเกิดการขายทำกำไรทดสอบฐานใหม่ ทริกเกอร์ฟันด์เริ่มทิ้ง
เงินเหรียญสหรัฐกลับมาแข็งค่าเป็นวันแรก หลังจากอ่อนค่าลงมานานตามการเก็งกำไรข่าวดีการออกคิวอี 3 ของสหรัฐ กดดันราคาสินทรัพย์เสี่ยงลดลงถ้วนหน้า ไม่ว่าจะเป็นหุ้น ทองคำ น้ำมัน รวมถึงดัชนีดาวโจนส์ยังคงลดลงต่อเนื่อง และค่าเงินบาทอ่อนลงตามเอเชียและยูโรซื้อขายแถว 30.87 บาท จากวันก่อนปิดที่ 30.77 บาทต่อเหรียญสหรัฐ
ด้านดัชนีหุ้นไทยปิดที่ 1,272.86 จุด ลดลง 5.68 จุด ด้วยมูลค่าการซื้อขายเพียง 28,569.89 ล้านบาท และนักลงทุนต่างชาติขายเล็กน้อย 90 ล้านบาท
นายอดิศักดิ์ ผู้พิพัฒน์หิรัญกุล นักกลยุทธ์บริษัทหลักทรัพย์ (บล.) ธนชาต ให้ความเห็นว่า ดัชนีหุ้นถึงจุดเสี่ยงทำกำไรระยะสั้น เพราะรับรู้ข่าวดีมาหมดแล้วเรื่องแผนกระตุ้นเศรษฐกิจของธนาคารกลางประเทศต่างๆ ส่วนในประเทศ กองทุนหุ้นทริกเกอร์ได้ทยอยขายหุ้นทำกำไรไปบ้างแล้ว และมีหลายกองถึงจุดขายทำกำไร
อย่างไรก็ตาม หากดัชนีไม่หลุดแนวรับสำคัญที่ 1,262-1,265 จุด ไม่น่ากังวล เชื่อว่าเป็นการปรับฐานเพื่อฟื้นต่อ แต่หากหลุดแนวรับที่ 1,262 จุด นานน่ากลัว เพราะมีผลให้สามารถพักฐานไปไกลถึง 1,200-1,220 จุด
นักวิเคราะห์บริษัท วายแอลจี บูลเลี่ยน แอนด์ ฟิวเจอร์ส มีมุมมองว่า ราคาทองคำมีการปรับฐานในระยะสั้น เบื้องต้นประเมินว่า หากราคาสามารถยืนเหนือบริเวณ 1,747 เหรียญสหรัฐต่อออนซ์ ได้อย่างแข็งแกร่ง คาดว่าราคาจะขยับขึ้นทดสอบแนวต้าน 1,770 เหรียญสหรัฐ หรือ 1,778 เหรียญสหรัฐต่อออนซ์ หากยังไม่สามารถผ่านไปได้ แนะนำขายทำกำไรบางส่วน โดยมีแนวรับถัดไปที่บริเวณ 1,728 เหรียญสหรัฐต่อออนซ์
นอกจากนั้น ยังแนะนำนักลงทุนให้เข้าซื้อเมื่อราคามีการย่อตัวเข้าใกล้บริเวณแนวรับ 1,747-1,740 เหรียญสหรัฐ โดยหากราคาไม่หลุดแนวรับราคาทองคำยังมีโอกาสค่อยๆ ขยับขึ้น
นายณัฐวุฒิ วงศ์เยาวรักษ์ นักวิเคราะห์ทองคำ บริษัท โกลเบล็ก โฮลดิ้ง แมนเนจเม้นท์ ให้กรอบลงทุนไว้ที่ 1,7401,830 เหรียญสหรัฐ หรือ 25,380-26,680 บาท ซึ่งหากราคาย่อลงมาต่ำกว่า 1,760 เหรียญสหรัฐ ให้ทยอยซื้อสะสมเพื่อลงทุนระยะกลาง